
ZAPISNIK 

21. sjednice Vijeća Mjesnog odbora Trnovčica, Trnovčica 2a

održane 27. veljače 2023.

s početkom u 18,00 sati
NAZOČNI ČLANOVI VIJEĆA:

Ivan Matić, Ante Maretić, Matej Crnković, Mirko Gluhak, Robert Šiško, Vesna Šiško i Marija Vuković.

Predsjedava Ivan Matić, predsjednik Vijeća.

Zapisnik vodi Ante Maretić, potpredsjednik Vijeća.


Predsjednik konstatira da je nazočno 7 od ukupno 7 članova Vijeća, što znači da Vijeće može pravovaljano odlučivati, te otvara 21. sjednicu Vijeća Mjesnog odbora Trnovčica.


Bez rasprave, jednoglasno (7 „za“)  Vijeće prihvaća tekst Zapisnika 20. sjednice, održane 30. siječnja 2023., bez izmjena.

Predsjednik daje na glasovanje dnevni red koji je upućen uz poziv za 21. sjednicu Vijeća Mjesnog odbora Trnovčica, uz dopunu s naknadno dodanim točkama dnevnog reda, nakon čega je predloženi dnevni red, jednoglasno prihvaćen (7 „za“) i glasi:

DNEVNI RED

1. Prijedlog utroška sredstava s pozicije „Ostali nespomenuti rashodi poslovanja“ za 2023. godinu – donošenje zaključka
2. Izvješće o radu Vijeća Mjesnog odbora Trnovčica u 2022. godini

3. Prijedlog rješavanja loše povezanosti područja Mjesnog odbora Trnovčica javnim gradskim prijevozom s ostalim dijelovima grada Zagreba – donošenje zaključka

4. Postavljanje nadstrešnica na autobusnim stanicama Zagrebačkog električnog tramvaja linije 223 – Dubrava – Trnovčica – Dubec – donošenje zaključka

5. Postavljanje javnog zdenca s pitkom vodom na vježbalištu za odrasle osobe kraj Osnovne škole Antuna Branka Šimića u Trnovčici – donošenje zaključka

6. Spomen obilježje poginulim dragovoljcima iz Domovinskog rata iz naselja Trnovčica i ostalim dijelovima grada Zagreba – donošenje zaključka

7. Završetak radova na ulici Krotovica – donošenje zaključka

8. Rješavanje problema zadržavanja oborinskih voda u ulici Anđela Nuića na križanjima iste ulice s ulicom Josipa Stadlera, kod kućnih brojeva 90 i 50 – donošenje zaključka
9. Rješavanje problema zadržavanja oborinskih voda na križanju ulice Ivana Zovka i Mitničke ulice kod kućnih brojeva 1 i 3 – donošenje zaključka

10. Pitanja, prijedlozi i odgovori.
Ad 1.
Prijedlog utroška sredstava s pozicije „Ostali nespomenuti rashodi poslovanja“ za 2023. godinu
Predsjednik uvodno obrazlaže temu, a nakon toga svi članovi sudjeluju u raspravi.
Vijeće jednoglasno (7 „za“) donosi

ZAKLJUČAK

o prijedlogu utroška sredstava sa pozicije

„Ostali nespomenuti rashodi poslovanja“

1. Vijeće Mjesnog odbora Trnovčica na poziciji 268-3299 za 2023. ima 1.200,00 €.
2. Vijeće Mjesnog odbora Trnovčica predlaže utrošak sredstava iz točke 1. ovog Zaključka na sljedeći način:
- za javnu nabavu toaletnog papira u iznosu od 250,00 €;

- za javnu nabavu sredstava za čišćenje sanitarnih čvorova u iznosu od 100,00 €;

- za javnu nabavu sredstava za čišćenje podova (keramičkih pločica i parketa) u   

  iznosu od 150,00 €;

- sredstvo za pranje zavjesa u iznosu od 30,00 €;

- za javnu nabavu papira za printanje A4 80 g/m² u iznosu od 30,00 €;

- za javnu nabavu uredske klamerice u iznosu od 10,00 € (1 komad);

- za javnu nabavu blokova za bilješke u iznosu od 20,00 € (10 komada);

- za javnu nabavu kemijskih olovaka u iznosu od 30,00  € (30 komada);

- za javnu nabavu metalnog stalka, odnosno držača za bicikle izrađenog od materijala   

   koji garantira otpornost na sve atmosferske uvjete za odlaganje ukupno 25 bicikala u    

   iznosu od 480,00 €;

- hidraulične škare za automatsko zatvaranje ulaznih vrata na zgradi mjesne    

   samouprave u Trnovčici, Trnovčica 2a u iznosu od 70,00 €;

- sandučić za primanje prijedloga i pritužbi građana vezanih uz provođenje poslova 

   mjesne samouprave u iznosu od 30,00 €.









UKUPNO:  1200,00 €.

3. Ovaj će Zaključak biti dostavljen Gradskom uredu za mjesnu samoupravu, civilnu zaštitu i sigurnost.

Ad. 2. Izvješće o radu Vijeća Mjesnog odbora Trnovčica u 2022. godini
Predsjednik uvodno obrazlaže temu, a nakon toga svi članovi sudjeluju u raspravi.
Vijeće jednoglasno (7 „za“) donosi

Z A K L J U Č A K

o prihvaćanju Izvješća o radu Vijeća Mjesnog odbora 

Trnovčica u 2022.

Prihvaća se Izvješće o radu Vijeća Mjesnog odbora Trnovčica u 2022.  koje je izradio Gradski ured za mjesnu samoupravu, civilnu zaštitu i sigurnost te čini sastavni dio ovog zaključka.

Ad 3. Prijedlog rješavanja loše povezanosti područja Mjesnog odbora Trnovčica javnim gradskim prijevozom s ostalim dijelovima grada Zagreba

Predsjednik uvodno obrazlaže temu, nakon čega svi članovi sudjeluju u raspravi o ovoj točki dnevnog reda.


Vijeće jednoglasno (7 „za“) donosi

ZAKLJUČAK

o prijedlogu rješavanja problema javnog prometa na području Mjesnog odbora Trnovčica

I. Vijeće Mjesnog odbora Trnovčica iznosi mišljenje da je donesena loša odluka vezano za skraćivanje tramvajskih linija broj 5 i broj 7. Naime, autobusna linija broj 223 Dubrava- Trnovčica - Dubec, vrlo često neuredno ispunjava vozni red, na način da autobusi učestalo kasne ili uopće ne krenu s polaznih stajališta u terminima određenim važećim voznim redom iste linije te zbog toga građani Mjesnog odbora Trnovčica kasne na ranije preuzete obveze. Građani kojima to situacija dopušta vrlo često pješače do tramvajskih stanica na području susjednog Mjesnog odbora Poljanice. Skraćivanjem tramvajskih linija broj 5. i 7, koje prometuju i prethodno navedenim područjem Mjesnog odbora Poljanice, vozni red tramvaja od okretišta Dubec do okretišta Dubrava i dalje je vrlo smanjenog intenziteta, odnosno prolasci tramvaja su znatno prorijeđeni što rezultira time da nakon dužeg čekanja građani ne mogu ući u tramvaje ili su prisiljeni ući u tramvaje koji su prepuni putnika, odnosno građana s područja Sesveta i Dubrave.

II. Predlaže se vraćanje tramvajskih linija broj 5 i broj 7 na trase kojima su prometovale do 26. veljače 2023. godine, odnosno linija broj 5. do okretišta u Dubravi, a linija broj 7 do okretišta u Dupcu.

III. Ovaj zaključak dostavlja se u Zagrebački električni tramvaj d.o.o. na daljnje postupanje.

Ad. 4. Postavljanje nadstrešnica na autobusnim stanicama Zagrebačkog električnog tramvaja linije 223 – Dubrava – Trnovčica – Dubec
Predsjednik uvodno informira članove Vijeća s predmetom ove točke dnevnog reda i zajedno sa svim vijećnicama i vijećnicima konstatira kako je potrebno postaviti dodatne nadstrešnice na autobusnim stanicama na području Mjesnog odbora Trnovčica.
Vijeće jednoglasno  (7 „za“) donosi

ZAKLJUČAK

o prijedlogu postavljanja nadstrešnica na autobusnim stajalištima na području Mjesnog odbora Trnovčica

I. Predlaže se postavljanje dodatnih nadstrešnica na autobusnim stajalištima linije 223 Dubrava – Trnovčica – Dubec uz već postojeće nadstrešnice i to na sljedećim lokacijama:
· Park poginulih dragovoljaca Trnovčice;
· ulica Trnovčica preko puta kućnih brojeva 125 i 127.
II. Ovaj Zaključak dostavlja se Vijeću Gradske četvrti Gornja Dubrava na daljnje postupanje.
Ad. 5. . Postavljanje javnog zdenca s pitkom vodom na vježbalištu za odrasle osobe kraj Osnovne škole Antuna Branka Šimića u Trnovčici
Predsjednik uvodno informira članove Vijeća kako unatoč očitoj potrebi još uvijek nije ugrađen javni zdenac s pitkom vodom uz vježbalište za odrasle kraj Osnovne škole „Antuna Branka Šimića“ u Trnovčici. Svi članovi Vijeća složili su se s time da se uputi požurnica nadležnim službama vezana uz potrebu da se u što je moguće kraćem roku ugradi javni zdenac s pitkom vodom na navedenoj lokaciji.


Vijeće jednoglasno (7 „za“) donosi
ZAKLJUČAK 

O prijedlogu postavljanja javnog zdenca za pitku vodu pokraj „street workouta“ kod Osnovne škole Antuna Branka Šimića u Trnovčici

I. Predlaže se postavljanje javnog zdenca za pitku vodu pokraj „street workouta“ kod Osnovne Škole „Antuna Branka Šimića“ u Trnovčici.

II. Ovaj Zaključak dostavlja se Vijeću Gradske četvrti Gornja Dubrava na daljnje postupanje.
Ad. 6. Spomen obilježje poginulim dragovoljcima iz Domovinskog rata iz naselja Trnovčica i u ostalim dijelovima grada Zagreba
Predsjednik uvodno informira članove Vijeća o obavijesti koja je upućena Vijeću Mjesnog odbora Trnovčica od strane građana, o tome kako je u zaključku Povjerenstva za ploče za označavanje imena ulica i trgova, spomenike, skulpture, spomen-ploče, sakralna obilježja i umjetničke instalacije Gradske skupštine Grada Zagreba, KLASA: 611-01/22-002/14, URBROJ: 251-10-01/23-22-2 od 13.12.2022. godine, dano negativno mišljenje podnositelju zahtjeva Gradskoj četvrti Podsljeme, Vijeću MO Mlinovi, vezano na oblikovno rješenje spomen obilježja koje se predlaže postaviti na k.br. 2897, k.o. Šestine koja površina u naravi predstavlja javnu parkovnu površinu ispred zgrade mjesne samouprave, a koji projekt potpisuje projektantski ured G.I.M. građenje d.o.o., Viktora Kovačića 3/M, Zagreb, s obrazloženjem, u kojem se između ostaloga navodi: „“Povjerenstvo podržava očuvanje sjećanja na Domovinski rat i žrtvu hrvatskih branitelja koji su poginuli u obrani suvereniteta Republike Hrvatske, međutim nije suglasno s prijedlogom oblikovanja Spomen obilježja poginulim hrvatskim braniteljima i postavom istog u javni prostor, budući nalikuje komunalnoj opremi i nije dostojno svoje namjene.“.

Konstatira se kako se identično oblikovno spomen obilježje poginulim hrvatskim braniteljima iz Domovinskog rata,  kakvo se planira postaviti ispred već prethodno navedene zgrade mjesne samouprave u Mjesnom odboru Mlinovi, koje je tipskog karaktera, a čije se identično izvedeno tipsko oblikovno rješenje već više godina nalazi na području Mjesnog odbora Trnovčica i to na lokaciji u Parku poginulih dragovoljaca Trnovčice, na kojem su uklesana imena građana naselja Trnovčica, koji su poginuli u Domovinskom ratu kao dragovoljci, zatim križ oblikovan povijesnim pleterom i grb Republike Hrvatske.

Svi nazočni članovi vijeća sudjeluju u raspravi te nakon toga Vijeće Mjesnog odbora Trnovčica snažno iskazuje svoje neslaganje činjenicom da se navedeno spomen obilježje u prethodno navedenom obrazloženju zaključka jednog Povjerenstva Gradske skupštine Grada Zagreba, proglašava nečim što „nalikuje komunalnoj opremi“. Stoga je apsolutno nedopustivo i uvredljivo za živuće članove obitelji poginulih dragovoljaca, odnosno poginulih hrvatskih branitelja iz Domovinskog rata, zatim za veterane iz Domovinskog rata i za sve ostale građane koje poznaju vrijednost njihove žrtve za slobodu Domovine da se navedena tipski oblikovana spomen obilježja na kojem se nalaze imena poginulih hrvatskih branitelja iz Domovinskog rata te grb  Republike Hrvatske i povijesni hrvatski pleter u obliku križa karakteriziraju kao nešto što „nalikuje komunalnoj opremi“. Vijeće stoga konstatira kako spomen obilježje na kojem se nalaze uklesana imena poginulih hrvatskih branitelja, dragovoljaca, pleterni križ i grb Republike Hrvatske, ne mogu niti u jednom kontekstu biti okarakterizirani kao nešto što „nalikuje komunalnoj opremi“ i da je navedeno postupanje Povjerenstva Gradske skupštine Grada Zagreba, krajnje nedopustivo i za svaku javnu osudu. Prema saznanjima ovoga Vijeća identično tipsko oblikovanje spomen obilježja se nalazi pored Mjesnog odbora Trnovčica i na području Mjesnog odbora Gračani te su navedena spomen obilježja izvedena uz suglasnost svih nadležnih tijela Grada Zagreba, svaki u svoje vrijeme. Svi članovi Vijeća podržavaju izgradnju spomen obilježja na području Mjesnog odbora Mlinovi te pozivaju nadležne sastavnice Zagrebačkog holdinga da učestalije uređuju i održavaju kako spomen obilježje na području Mjesnog odbora Trnovčica tako i sva druga spomen obilježja na području Grada Zagreba.
Vijeće jednoglasno  (7 „za“) donosi

ZAKLJUČAK

o prijedlogu rješavanja problema prometne povezanosti javnog prometa na području Mjesnog odbora Trnovčica

I. Vijeće Mjesnog odbora Trnovčica izražava snažno neslaganje i prosvjed protiv činjenice da se spomen obilježje poginulim hrvatskim braniteljima iz Domovinskog rata, na području Mjesnog odbora Mlinovi, za koje je u obrazloženju zaključka     Povjerenstva za ploče za označavanje imena ulica i trgova, spomenike, skulpture, spomen-ploče, sakralna obilježja i umjetničke instalacije Gradske skupštine Grada Zagreba, KLASA: 611-01/22-002/14, URBROJ: 251-10-01/23-22-2 od 13.12.2022. godine, naziva nečim što što „nalikuje komunalnoj opremi“. Stoga je apsolutno nedopustivo i uvredljivo za živuće članove obitelji poginulih dragovoljaca, odnosno poginulih hrvatskih branitelja iz Domovinskog rata, zatim za veterane iz Domovinskog rata i za sve ostale građane koje poznaju vrijednost njihove žrtve za slobodu Domovine da se navedena tipski oblikovana spomen obilježja na kojem se nalaze imena poginulih hrvatskih branitelja iz Domovinskog rata, te grb Republike Hrvatske i povijesni hrvatski pleter u obliku križa, karakteriziraju kao nešto što „nalikuje komunalnoj opremi“. Vijeće stoga konstatira kako spomen obilježje na kojem se nalaze uklesana imena poginulih hrvatskih branitelja, dragovoljaca, pleterni križ i grb Republike Hrvatske, ne mogu niti u jednom kontekstu biti okarakterizirani kao nešto što „nalikuje komunalnoj opremi“ te da je navedeno postupanje Povjerenstva Gradske skupštine Grada Zagreba, krajnje nedopustivo i za svaku javnu osudu.

II. Vijeće Mjesnog odbora Trnovčica podržava izgradnju spomen obilježja poginulim hrvatskim braniteljima u prethodno navedenom tipskom oblikovanju na području Mjesnog odbora Mlinovi te se pozivaju nadležne sastavnice Zagrebačkog holdinga da učestalije uređuju i održavaju kako spomen obilježje na području Mjesnog odbora Trnovčica tako i sva druga spomen obilježja na području Grada Zagreba.

III. Ovaj zaključak dostavlja se Vijeću Gradske četvrti Gornja Dubrava na daljnje postupanje.

Ad. 7. Završetak radova u ulici Krotovica

Predsjednik uvodno informira članove Vijeća s predmetom ove točke dnevnog reda i zajedno sa svim vijećnicama i vijećnicima konstatira kako je potrebno dovršiti radove u ulici Krotovica.

Vijeće jednoglasno  (7 „za“) donosi

ZAKLJUČAK

o prijedlogu završetka radova u Ulici Krotovica

Predlaže se žurniji završetak radova u ulici Krotovica, koji uključuje sve potrebne završne radove i hortikulturna uređenja u navedenoj ulici.
Ad. 8. Rješavanje problema zadržavanja oborinskih voda u ulici Anđela Nuića na križanjima iste ulice s ulicom Josipa Stadlera, kod kućnih brojeva 90 i 50  te na križanju ulice Ivana Zovka i Mitničke ulice kod kućnih brojeva 1 i 3
Potpredsjednik Vijeća Ante Maretić uvodno informira članove Vijeća s predmetom ove točke dnevnog reda. Nakon toga svi ostali članovi sudjeluju u raspravi.
Vijeće jednoglasno  (7 „za“) donosi

ZAKLJUČAK 

O prijedlogu rješavanja problema oborinske odvodnje na području Mjesnog odbora Trnovčica

I. Predlaže se rješavanje problema zadržavanja oborinskih voda na idućim lokacijama:
 - ulica Anđela Nuića na križanjima iste ulice s ulicom Josipa Stadlera, kod kućnih    

    brojeva 90 i 50.

  - križanje ulice Ivana Zovka i Mitničke ulice kod kućnih brojeva 1 i 3.
II. Ovaj Zaključak dostavlja se Gradskom uredu za mjesnu samoupravu, civilnu zaštitu i sigurnost na daljnje postupanje.
Ad. 9. Pitanja, prijedlozi i obavijesti
Predsjednik ukratko izlaže sadržaj izlaganja s koordinacijskog sastanka predsjednika Vijeća Gradske četvrti Gornja Dubrava, s predsjednicima vijeća mjesnih odbora s područja iste gradske četvrti.

Nije bilo dodatnih pitanja, prijedloga i obavijesti te je stoga predsjednik Vijeća zaključio sjednicu.

Završeno u 19,10 sati.

Zapisničar : Ante Maretić

KLASA: 024-08/23-003/430

URBROJ: 251-13-11-5/004-23-2
Zagreb, 27. veljače 2023.

